આર્યપુત્ર! બ્રશ કરી લીધું? ચા બનાવું? એવું પત્ની નમ્રતાથી પતિને કહેતી હોય; આર્યપુત્ર પગ લાંબા કરીને પડ્યાપડ્યા સત્યયુગ-પત્રિકા વાંચ્યા કરતા હોય તોય પત્ની છાપું ઝૂંટવી લઈ, નાહવા માટે આર્યપુત્રને ફરજ ન પાડતી હોય; પડોશીઓ વચ્ચે ઝઘડા થતા ન હોય; ધોબીઓ નિયમિત કપડાં ધોઈ આપતાં હોય; દરજી વાયદા પ્રમાણે કપડાં સીવી આપતા હોય; ગ્રાહકના કાપડમાંથી એના બાબાની ચડ્ડી સીવે તોય ગ્રાહકની પરવાનગીથી જ સીવતા હોય; બધા જ રથીઓ ટ્રાફિકના નિયમોનું પાલન કરીને જ રથ ચલાવતા હોય; બીજાના રથને ઓવરટેક કરવાનું ક્યારેય બનતું જ ન હોય; મૃત્યુ ઉંમરની સિનિયોરિટી પ્રમાણે જ થતાં હોય, આરોગ્ય બગડતું જ ન હોય ને બગડે તોય વૈદ્યની સારવાર કરવા છતાં દર્દી સાજો થઈ જતો હોય; હંગ પાર્લમેન્ટ ન હોય, સરકાર ઊથલી પડવાની ચિંતા ન હોય – જીવનમાં થ્રિલનો – રોમાંચનો અનુભવ કરાવે એવું કશું જ ન હોય તો શી મજા આવે? આવા જીવનથી લોકો કંટાળી ગયા. લોકોનું પ્રતિનિધિમંડળ ગયું પ્રભુ પાસે. પ્રભુને વિનવ્યાઃ